
Cellulóz és lignocellulóz tartalmú hulladékok talajbaktériumokkal történő komposztálásának vizsgálata

A kiskertek és háztartások mind nagyobb részében ismert és elterjedten alkalmazott eljárás a komposztálás, mely lebontási folyamatot mikrobiális termékek alkalmazásával még hatékonyabbá tehetjünk. Egy talajbaktérium készítményeket fejlesztő és gyártó cég munkájába kapcsolódhattam be, ahol önálló kutatást végeztem.
Kísérleti munkám során vizsgáltam, hogy a kiválasztott, majd fermentációval előállított talajbaktériumok milyen hatékonysággal bontják le a környezetünkben előforduló szerves hulladékokat. Ehhez kísérleti komposzt keveréket állítottam össze tejesdobozokba kialakított mini komposztálókba. A beállítások mindegyikéből sterilezett és nem sterilezett összeállítást is készítettem, melyeket a baktérium inokulumokkal oltottam. Rendszeresen ellenőríztem a bontások állapotát, majd a lezajlott komposztálást követően a szitált komposzt felhasználásával növénykísérleteket indítottam.
A kerti zsázsa (Lepidium sativum) jó indikátor növény a komposzt érettség megállapítására. Petri csészékben vizsgáltam a kelésszámokat (csírázásgátlás vizsgálat). A pak choi- fodroskel (Brassica rapa subs. chinensis) érzékenyen reagál a talajban levő tápanyagokra, ezért alkalmas tesztnövény a komposztálás során a baktériumok által feltárt hasznos szerves és szervetlen anyagok követésére.
Kísérleteim eredményeként megállapítottam, hogy a baktériumokkal beoltott mintákban a kontrollhoz képest hatékonyabb a bontás. A sterilezett beállításokban lassabbak voltak a bontások, mint a párhuzamos, nem sterilezett alapanyagokon, amit az alapanyagokon természetesen jelenlevő és a bontásban is részt vevő mikroorganizmusoknak tudhatunk be. A Paenibacillus glucanolyticus, a Bacillus sonorensis, valamint a Bacillus licheniformis izolátumok a többi vizsgált baktériumhoz képest hatékonyabban bontották a fadarabokat, valamint a nehezebben bomló szalmaszálakat is. A zsázsakísérletben jelentős csírázásgátlást nem tudtam kimutatni. A pak choi kísérletnél egyes baktériumokkal a kontrollhoz képest gyorsabb növekedést, erősebb, egészségesebb növényeket regisztráltam, ugyanakkor néhány jelentősen elmaradt a kontrollhoz képest.
Kísérleteim során magam is tapasztaltam, hogy a megfelelő baktériumok szignifikánsan javították a komposztálás hatékonyságát. Ezzel a természetes folyamattal olyan tápanyagdús földet lehet előállítani, mely a növények fejlődése szempontjából is egyértelműen előnyös, így természetközeli, fenntartható technológiaként hozzájárul, hogy Földünk egészségesebbé, élhetőbbé váljon!



